Verjaarsdagkoek vir Panayiotou in die selleMoordbeskuldigde Christopher Panayiotou tydens ‘n vorige verskyning in die Port Elizabeth-hooggeregshof saam met sy twee medebeskuldigdes, Sizwezakhe Vumazonke (middel) en Sinethemba Nenembe (26 Julie 2016) Foto: Raahil Sain/ANA Christopher Panayiotou se familie en vriende het Woensdag by die hooggeregshof in Port Elizabeth se aanhoudingselle opgedaag om sy 30ste verjaarsdag met koek en voorafbespreekte etes te vier. Die sakeman word daarvan beskuldig dat hy die moord op sy vrou Jayde in April verlede jaar gereël het. Woensdag is die 16de dag in Panayiotou en sy twee medebeskuldigdes, Sinethemba Nenembe en Zolani Sibeko se hofsaak. ŉ Familielid het Woensdag ŉ blou kaartjie met die woorde “Happy Birthday” en ŉ koek in ŉ boks gedra. Die koek is in ŉ yskas by ŉ koffiewinkel naby die hofgebou gebêre. Kort ná die hofverrigtinge verdaag is, het Panayiotou se ma Fanoula, sy tannie en ŉ familielied, Anthony, die boks met die koek in, in die hofgebou ingedra. Die boks was in hierdie stadium met ŉ stuk lap bedek. Anthony het die boks gedra en reguit deur die gebou gedra sonder dat hy deur veiligheidsbeamptes deursoek is. Panayiotou se ma en pa, Fanoula en Costa, en sy oom, dra al op ŉ daaglikse basis sedert die aanvang van die hofsaak, items by die hofgebou in. Dit sluit breekware en kos in. Veiligheidsbeamptes het verskillende weergawes aan die media gegee waarom Anthony nie deursoek is nie. Hulle het aanvanklik gesê hulle het opdrag ontvang dat kos in die gebou toegelaat word, maar hulle het nie gesê wie toestemming gegee het nie. In nog ŉ weergawe het die beamptes beweer hulle was nie bewus daarvan dat die Panayiotous lede van die publiek is nie, en het gesê prokureurs mag kos indra. Lede van die publiek mag nie kos in die Port Elizabeth-hooggeregshof inbring nie. African News Agency (ANA) het die hofbestuurder, Ilona Buys, genader om die reëls te hoor oor lede van die publiek wat kos in die hofgebou in bring. Buys het aan verslaggewers gesê sy was nie bewus van ŉ familievriend van Panayiotou wat nie deursoek is nie, sy het ook nie geweet dat ŉ koek in die gebou in gebring is nie. Sy het onderneem om die saak op te volg. Alwyn Griebenow, Panayiotou se prokureur, het later verskeie borde voorafbestelde kos in die hofgebou ingebring. Griebenow het gesê alle items, insluitend kos, word deur polisiebeamptes deursoek voor prokureurs met Panayiotou by die hof se aanhoudingselle vergader. “Die polisie het die sleutel van ŉ kamer en ons sit agter geslote deure en vergader. Alles word deursoek voor ons in die kamer ingaan. Ons eet middagete en konsulteer, en vir die afgelope drie en ŉ half weke word kos gereël, maar alles word deur die polisie deursoek voor ons die kamer betree.” Griebenow het ANA uitgenooi om die prosedure waar te neem. Die hofsaak duur Donderdag voort. Lees alle vorige berigte oor Christopher Panayiotou op Maroela Media.